Eiropas Parlamenta rezolūcija par pašpasludinātās Īru republikāņu armijas (ĪRA) vardarbību un noziedzību Ziemeļīrijā, jo īpaši Robert McCartney slepkavību



Oficiālais Vēstnesis 092 E , 20/04/2006 Lpp. 0107 - 0108



P6_TA(2005)0169 Taisnīga tiesa Robert McCartney lietā Eiropas Parlamenta rezolūcija par pašpasludinātās Īru republikāņu armijas (ĪRA) vardarbību un noziedzību Ziemeļīrijā, jo īpaši Robert McCartney slepkavību Eiropas Parlaments, - ņemot vērā Reglamenta 103. panta 2. punktu, A. tā kā 2005. gada 30. janvārī Belfāstas iedzīvotāju Robert McCartney brutāli noslepkavoja pašpasludinātās Īru republikāņu armijas locekļi, kas centās šo noziegumu slēpt un lika visiem lieciniekiem klusēt par ĪRA locekļu iesaistīšanos noziegumā; B. tā kā nogalinātā Robert McCartney māsas Catherine McCartney, Paula Arnold, Gemma McMahon, Claire McCartney un Donna Mary McCartney, kā arī viņa dzīvesbiedre Bridgeen Karen Hagans atteicās klusēt un ir drošsirdīgi un neatlaidīgi pieprasījušas nodot ĪRA tiesai saistībā ar Robert McCartney slepkavību; C. tā kā uzskata, ka Magennis’ Bar rajonā tieši pirms un pēc kautiņa, kas noveda pie Robert McCartney nāves, bija aptuveni 70 liecinieku; D. tā kā, protestiem par minēto slepkavību aizvien palielinoties, ĪRA un Sinn Féin, kas ir ĪRA politiskais pārstāvis, uz laiku izslēdza vai izraidīja dažus ĪRA locekļus; E. tā kā Sinn Féin vadība ir prasījusi īstenot taisnīgumu, bet nav aicinājusi par slepkavību atbildīgos un tās lieciniekus pilnībā un tieši sadarboties ar Ziemeļīrijas Policiju; F. tā kā 2005. gada 8. martā ĪRA nāca klajā ar paziņojumu, kurā bija teikts, ka "tā vēlas nošaut Robert McCartney slepkavas"; G. tā kā pret personām, kas ir iesaistītas pastāvīgajos centienos nodrošināt taisnīgumu Robert McCartney lietas sakarā, nesen ir vērsta ļaunprātīgas apmelošanas kampaņa, lai tās iebiedētu un iedragātu to liecību ticamību; H. tā kā ES Miera fonds ir veicis ļoti nozīmīgu darbu Ziemeļīrijā un Īrijas robežreģionos; I. tā kā Ziemeļīrijā nevar vienlaikus pastāvēt miers un vardarbība; 1. nosoda pašpasludinātās ĪRA izraisīto vardarbību un noziedzību Ziemeļīrijā, jo īpaši Robert McCartney slepkavību; 2. īpaši uzsver, ka ir pilnā mērā jāatbalsta Robert McCartney māsu un dzīvesbiedres centieni īstenot taisnīgumu; 3. aicina Sinn Féin vadību pieprasīt, lai par slepkavību atbildīgie un slepkavības liecinieki tieši sadarbojas ar Ziemeļīrijas Policiju un lai liecinieki vairs nesaņem īstās ĪRA draudus par atriebību; 4. uzskata par nožēlojamu apmelošanas kampaņu, kuras mērķis ir iebiedēt Robert McCartney māsas un dzīvesbiedri un iedragāt viņu cīņu par taisnīgumu; 5. aicina Padomi un Komisiju sniegt visu nepieciešamo atbalstu Ziemeļīrijas tiesībaizsardzības iestādēm, lai Robert McCartney slepkavas tiktu saukti pie atbildības; 6. ierosina, lai Eiropas Savienība gadījumā, ja Ziemeļīrijas Policija nespēs celt apsūdzību Robert McCartney slepkavības lietā, saskaņā ar Finanšu regulu piešķir finansiālu atbalstu, lai segtu McCartney ģimenes izmaksas par juridiskajiem pakalpojumiem, cenšoties panākt taisnīgumu civilā tiesvedībā; 7. šajā sakarā aicina Komisiju paredzēt šādu ieguldījumu no vispārējā budžeta līdzekļiem, kas paredzēti terorisma upuru atbalstam; 8. uzdod tā priekšsēdētājam nosūtīt šo rezolūciju Padomei, Komisijai, dalībvalstu un pievienošanās valstu un kandidātvalstu valdībām un parlamentiem, kā arī Eiropas Padomei. --------------------------------------------------